# **Podcast: ”Frederik Gylling: Tænk over, du kan være et forbillede for andre unge”**

Note: Dette er en transskribering af podcasten. Hver gang der er en underliggende lyd, så indsættes en beskrivelse af lyden i [ ].

[Lyd: IBOS-jingle]

Studievært:Næsten hver tredje 19-20-årige med handicap er på kontanthjælp. Kun 40 procent er under uddannelse. Til sammenligning er 82 procent af alle unge på samme alder under uddannelse. Kun fem procent er på kontanthjælp. En ny undersøgelse fra IBOS viser, at unge med synshandicap kan knække den negative kurve, hvis der tages hånd om dem tidligt med en målrettet indsats med synskompenserende strategier og hjælpemidler. Jo tidligere des bedre. En tidlig indsats giver de unge en tro på deres egne evner til at gennemføre en uddannelse.

[Lyd: Bil, der kører]

Studievært: Frederik Gylling har et synshandicap.

[Lyd: Bildør, der bliver lukket]

Studievært: Men han er også bachelor i Value Chain Management og kandidat i International Business and Management.

[Lyd: fodtrin]

Studievært: Dette er historien om en nysgerrig og viljestærk ung mand. Men det er også en historie om, at hvis man får den rette hjælp og de rette betingelser, så kan man knække den negative kurve. Mit navn er Julie Giese. I dag skal jeg besøge Frederik Gylling på hans første arbejdsplads.

Frederik: Jeg er 26 år. Jeg arbejder her ved Microsoft. Vi sidder på 1. etage med kantinen lige under os, og Julie, du er lige kommet på besøg. Vi sidder i et lille mødelokale, hvor der til venstre er et glasindtag med noget lys. Vi har fundet os til rette med noget kaffe og noget te.

[Lyd: Der hældes kaffe og te i kopper]

Frederik: Jeg har stargardt. Man kan forestille sig det lidt som det omvendte af tunnelsyn. Det er, hvor mit fokussyn er hæmmet, men mit orienteringssyn er stadig intakt. Så derfor kan jeg sagtens komme ned, navigere rundt og orientere mig og sige hej til dig. Men jeg ville have svært ved at genkende dig, hvis du stod længere væk, og jeg fx så dig i morgen gå forbi mig på gaden. Så det er det her orienteringssyn – jeg kan sagtens gå rundt, men at fokusere, genkende folk, læse tekst og se på en computer er udfordrende for mig. Jeg ser en synsbrøk, der hedder 3-60, så det er omkring 8 procent syn, jeg har tilbage. Så jeg er teknisk blind med fokussynet, men jeg har så det her ret fede, at jeg stadig kan orientere mig. Så jeg kan godt spille fodbold. Jeg kan bare ikke se, hvem jeg spiller med.

Studievært: Frederik Gylling er oprindeligt fra Sønderborg. I september 2019 flyttede han til København i forbindelse med, han skulle studere. Årsagen til Frederik er flyttet til København er et job.

Frederik: Jeg er startet på mit første job. Så det er jeg nu et halvt år inde i. Det har været rigtig spændende, men der har også været mange udfordringer i forbindelse med, at jeg er kommet tilbage til København. Men efter et halvt år, må jeg sige, at jeg er faldet rigtig godt på plads og er glad for det.

Studievært: Vi er startet ved slutningen af historien. Så lad os spole tiden tilbage og starte med begyndelsen. [Lyd: børn, der leger. Skoleklokke ringer].Frederiks fremtid har ikke altid set lys ud i forhold til at tage en uddannelse. Vi skal tilbage til Sønderborg, da Frederik gik i folkeskole.

Frederik: Hvis vi går helt tilbage, måske ligefrem til før, jeg fandt ud af, at jeg havde et synshandicap, der tror jeg egentlig, at jeg var en ung knægt med en masse af energi. Jeg fandt ud af, at jeg havde et synshandicap, da jeg var omkring 12 år. Og før det var jeg en meget aktiv ung knægt, der havde en masse interesser i alt andet end skole. Jeg havde nogle udfordringer med skolen, må jeg nok sige. Mine lærere og forældre vidste ikke rigtig, hvad det var. Så på en eller anden måde var det lidt en befrielse, da jeg fandt ud af, at det godt kunne have noget med et synshandicap at gøre. Men det åbnede også op for en masse uvished, både for mine forældre og for mig selv. Hvis man er synshandicappet, hvad kan man så? Det tog mig lang tid at få ambitioner for mig selv. Fra IBOS’ side var noget af det, der var en kæmpe hjælp, information til mine forældre og information til lærerne i folkeskolen. Det var det hårde nøk. Fordi det var det her med papirformat og kameraer, der tog det op på en skærm. Det var det rigtig svære. Og der var IBOS en kæmpe hjælp til at give en masse sparring til mine forældre, som pushede det rigtig meget sammen med IBOS og sammen med synsvejlederen i Sønderjylland, som pushede det rigtig meget i forhold til underviserne. Og det var jo en skole, der egentlig ville mig det godt, og nogle undervisere der ville mig det rigtig, rigtig godt. Jeg havde nogle rigtig dygtige og gode undervisere i folkeskolen, men det var også nogen undervisere, der var under et ekstremt pres. Jeg kan huske, at der var nogle kampe mellem mine forældre og synsvejlederen og skolen, fordi: ’hvor får vi de ressourcer fra?’ Det var noget, som jeg helst ville have set mig fri for dengang, hvor jeg tænkte: ’Kan vi ikke bare lade være?’. Men der var synsvejlederen og mine forældre virkelig gode til at sætte foden i jorden og sige, ’vi *skal* have hjælp. Vi bliver nødt til at finde nogle løsninger’.

Studievært: Frederik begyndte at få tiltro til sig selv, da han startede på HHX. Her havde han mange succesoplevelser, og han mærkede en forskel på, hvordan underviserne tog højde for, at der var en elev med et synshandicap i klassen.

Frederik: Det var egentlig først, da jeg kom på efterskole, at det gik lidt mere op for mig, at ’okay, det kan godt være, at hvis jeg putter lidt mere kraft i, at jeg begynder at komme lidt med i skolen og synes, det begynder at blive lidt sjovere’. Det var ikke, fordi jeg ikke havde de rigtige hjælpemidler, fordi jeg havde nogle ret fede hjælpemidler. Det, jeg manglede, var nok tiltro til mig selv og den der *urgency* til at gøre en ekstra indsats. Men især på gymnasiet, altså på HHX, der var der nogle undervisere, som virkelig lagde rigtig meget arbejde i at gøre mig til en succes. Og jeg tror, at hvis man ikke rigtig har tiltro til sig selv og tiltro til, at man kan de her ting, så føles det helt exceptionelt, når andre har den tiltro til en. Og det skete rigtig meget på HHX, egentlig både med mine undervisere, men også mine kammerater, som også holdte mig oppe til nogle lidt højere standarder. Og ja, min matematiklærer kæmpede virkelig for, at jeg skulle kunne følge med. Og vi begyndte at bruge teknologi på en rigtig fed måde med teamviewer, og jeg kunne sidde på min computer og se det. Folkeskolen var meget sådan papir det hele og skrive i hånden, og selvom man har de her CCTV’er, så var barrieren bare rigtig høj, synes jeg. Men i gymnasiet blev det meget mere digitalt, og lærerne sendte det i en word-fil inden og sådan nogen ting. Det gjorde det bare mega godt. Og jeg tror, at der nok var mange af dem, der pushede det mere, end jeg selv gjorde. Altså de sendte den word-fil, selvom jeg måske ikke rigtig var forberedt til undervisningen og sådan noget. De var forberedt. Og jeg tror, at det lærte mig, at de ’walked the talk’, før jeg måske ’walked the talk’. Det begyndte måske også at gå op for mig, at det her er en kæmpe hjælp for mig. Nogen, der lige går et skridt i min retning og hjælper mig, og det var jo ikke noget, de var trætte af eller beklagede sig over, at de skulle. Så jeg tror også, det gav mig mere tiltro til, at jeg godt kan spørge folk om hjælp. Jeg må gerne spørge om hjælp. De vil gerne hjælpe mig. Og noget andet, som måske er endnu vigtigere, eller i hvert fald ligeså vigtigt, det var nogen af de her superfede oplevelser, jeg havde igennem IBOS og synscenteret Refsnæs, hvor de havde sådan nogle sommerlejre, som var en fuldstændig vildt fed oplevelse, hvor jeg mødte alle mulige forskellige. Dengang troede jeg, at jeg var den eneste i verden, der havde et synshandicap. Og så kom jeg lige pludselig derover en uge i sommerferien og mødte alle mulige andre mennesker med synshandicap. Det var så fedt. Og det åbnede virkelig op for mine perspektiver, og det gjorde måske også, at jeg følte mig lidt mere tilpas. Jamen okay, der er også alle mulige andre, der har alle mulige ting. Så da jeg skulle vælge mit bachelorstudium, var jeg meget i tvivl. Jeg tror, indtil da var jeg egentlig en rigtig livsnyder. Jeg var meget i nuet. Jeg tænkte ikke så langt frem. Det var nok en af mine styrker dengang. Men det betød også, at da jeg skulle til at vælge, så var det svært for mig at forestille mig, hvad man kan blive til. Og jeg tror egentlig heller ikke, jeg havde nogen idé om, hvad man egentlig kan med et synshandicap. Kan man arbejde? Hvad er mulighederne egentlig, når man har et synshandicap? Jeg havde fået lidt interesse inden for business, og jeg vidste ligesom, at det skulle være i den retning. Men jeg tror også, jeg synes, at universitetet var et stort skridt. Men jeg kom så på en messe, hvor jeg kom forbi et rum, hvor der var et foredrag om et studie, der hedder ’Value Chain Management’, som lød fedt. Og de lagde meget vægt på projektlæring og praktiske erfaringer, og man kom ud i et praktikophold, og det tiltalte mig rigtig meget.

[Lyd: rejsetrafik]

Studievært: Frederik Gylling søgte og kom ind på uddannelsen. Derfor flyttede han til Aarhus i egen lejlighed. Det var en god tid, hvor der skete meget. På 3. semester fik Frederik mulighed for at tage på udveksling.

Frederik: Så fik jeg mulighed for at tage på udveksling til Berlin. Jeg havde ikke været ude og rejse så meget før. Så derfor tænkte jeg, at det var en fed mulighed at tage til Tyskland. Så jeg valgte at tage til Berlin, og det var egentlig ment til at være et halvt år, men det endte op med at blive halvandet år. Det var måske det bedste halvandet år. Det mest indflydelsesrige halvandet år. Et halvt år var ikke nok. Jeg kunne mærke, da jeg var der, at jeg havde brug for mere tid. Jeg havde brug for flere perspektiver og brug for at opleve flere ting. Jeg blev fuldstændigt løsrevet fra mine forældre og min omgangskreds derhjemme, men det åbnede op for en masse muligheder, hvor jeg mødte mennesker med mange forskellige perspektiver og baggrunde og alle de her ting. Jeg tror også, at jeg kom mit eget synshandicap og min egen position nærmere, og jeg lærte rigtig meget om mig selv og om andre og diversitet. Jeg havde bare et virkelig godt halvandet år. Jeg læste bare et semester spredt ud på et år og fik noget tyskundervisning det sidste halve år, og så skulle jeg hjem og i gang igen.

[Lyd: fuglekvidder]

Studievært: Efter Berlin vender Frederik hjem til bachelorstudiet i Value Chain Management. De kommende to år har han fuldt fokus på studiet og sig selv. Han husker det som en god tid, hvor han fik ny viden om ting, han gerne ville lære om – og ikke mindst om sig selv. Inspirationen er han overbevist om kom fra tiden i Berlin.

Frederik: Derefter var jeg så færdig som bachelor, og jeg havde et mega godt snit. Jeg var gået fra altid at være lige omkring bestået til faktisk og komme op og have et snit på over 10. Så det åbnede nogle andre muligheder lige pludselig.

[Lyd: fuglekvidder]

Studievært: Frederik bliver færdig med sin bachelor i januar 2017. Han vil gerne læse en kandidat og til udlandet igen. Han så efter muligheder i mange forskellige verdensdele. Og han søgte også legater for at få råd til at komme ind på et godt universitet, fx i England. Studierne havde sommerstart til september, så han havde 8 måneder til studiestart. Tiden ville han bruge på at få mere praktisk erfaring i en praktik.

Frederik: Jeg fik af nogen lidt sjove omveje en praktikplads nede ved Merck Group, som er en stor farmaceutisk virksomhed i Darmstadt, tæt på Frankfurt. Så efter skiferien med min far hoppede jeg af bussen og stod så der på rastepladsen på motorvejen i Tyskland og fik en taxa ind til Darmstadt, hvor jeg boede hos en ældre dame, der lejede et værelse ud. Der boede jeg så fire måneder under mit Darmstadt-ophold. Og det var rigtig fedt. Det var intern, in-house consulting. Altså det er jo detaljeorienteret, og tingene skulle virkelig sidde i skabet. Jeg sad med rigtig mange PowerPoint og skulle navigere rundt og sådan. Jeg fik både en fornemmelse af, at der er udfordringer for synshandicappede, som vil arbejde i en virksomhed, men samtidig også en fornemmelse af at det godt kan lade sig gøre, hvis man finder nogle gode løsninger. Og de vil det gerne. Virksomheder vil gerne hjælpe. Så det var både en succes og en udfordring.

[Lyd: fuglekvidder]

Studievært: Frederik Gylling havde 4 måneder i Tyskland. Men det var ikke nok. Nu går turen til Köln, hvor endnu en mulighed for praktik byder sig.

Frederik: Det var noget, der hed Silexica i Köln, som var en startup. En tekst-startup, der lavede sådan noget AI-baseret, deep tech-noget. Der var virkelig gang i den. Jeg var så i Köln og levede det fede startup-liv. Mens jeg arbejde der, blev der ansat rigtig mange, og det gik skide godt, og vi spiste altid pizza, når vi fik en ny deal. Der blev altså spist en del pizza på de fire måneder. Og det var mega fedt at være en del af. Jeg havde en god arbejdsplads. Og jeg fik nogle rigtig fede succesoplevelser, fordi min chef, som jeg arbejde mest sammen med, så et lys i mig. Han synes, at mange af de ting, jeg lavede, var rigtig gode. Han var også villig til at investere i, at jeg havde det godt. Han investerede i en computer til mig, så jeg sad ved en ordentlig stor skærm. Vi eksperimenterede lidt med en Mac – en ny computer med zoom-tekster og flere forskellige ting. Det var mega fedt. Jeg kan noget her. Og samtidig med det, skulle jeg vælge et studie.

Det var sådan, at jeg ikke havde nok statistik, matematik og kvalitative og kvantitative metoder til at komme ind på mange af de her skoler. Så til sidst havde jeg egentlig valget mellem Bath University i England, som jeg var ret vild med, og ITU i København og et lille studie, som jeg havde set i Østrig. Jeg ville gerne ville til Wien, men så tænkte jeg, hvad er der ellers i Østrig? Jeg fandt det her Management Center i Insbruck og i Tyrol.

[Lyd: fuglekvidder]

Studievært: Beslutningen blev taget. Fra Tyskland til Østrig. Her fik Frederik mulighed for at fokusere på nogle af de ting, han manglede i forhold til sin faglige profil, fx økonomi, statistik og kvantitative metoder. [baggrundslyd: tog]*.* Frederik steg på et tog i Tyskland og kørte mod den lille by i Østrig. Han var vant til at søge mod store byer, hvor der sker en masse. Så som toget rumlede af sted gennem bjergene på den lange tur, blev han alligevel ramt af tvivl. Var det det rette valg at tage til en lille by i Østrig?

Frederik: Men da jeg kom frem, blev jeg mega glad for det og fandt nok først der den rigtige balance mellem at kunne performe på studiet og have et rigtig stærkt og blomstrende socialt liv ved siden af. Så det var mega fedt. Noget af det, der gjorde det virkelig fedt, var, at jeg selv havde fået en bedre ballast, og jeg var bedre til at være proaktiv og finde nogle gode løsninger med underviserne. Men de var også indstillet på at få en succes ud af det. Og jeg havde virkelig et godt halvandet år der. Så var jeg også på et andet praktikophold i Portugal og var så til sidt i L.A. på udveksling. Og det er så det – en lang historie kort – der ledte til, at jeg startede her hos Microsoft.

[Lyd: fuglekvidder]

Studievært: Nu har Frederik Gylling arbejdet et halvt år hos Microsoft som graduate. Et 2-årigt program. Men hvordan er han kommet her til?

Frederik: Det meget udslagsgivende i, at jeg sidder her i dag og har fået et fedt job ved Microsoft, hvor jeg føler, at jeg kan bidrage med noget, men hvor jeg også bliver værdsat i høj grad, det er nok nysgerrighed. Måske nysgerrighed og så en form for optimistisk ignorance, der gør, at jeg tænker, at det hele nok skal gå. Dét kombineret med at jeg måske ikke havde det der helt straight forward forløb, hvor jeg tog en CBS bachelor og dernæst en CBS kandidat. Fordi jeg tog nogle lidt andre valg, som også gjorde, at jeg blev nødt til at finde min egen vej frem. Hvis man skal opsummere det, så tror jeg, at det er en kombination af nysgerrighed, optimistisk ignorance, et støttenetværk, dvs. et rigtigt stærkt netværk af folk og en åben dialog med venner og bekendte om både bekymringer og glæder.

I forbindelse med den sådan mere taktiske og operationelle del så har det været at prøve at være forberedt, men samtidig heller ikke fokusere alt for meget på det. Jeg er ligesom gået til tingene med en ’beginner’s mind’ på en eller anden måde. Man kan fx ikke tage på et udvekslingsophold i L.A. og forvente at være mega god til det hele med det samme. Man kommer til at lave fejl undervejs. Lær af dine fejl. Lav dem hurtigt, og kom videre. Du skal ikke kritisere dig selv for at have lavet fejl. For det kommer vi alle til. Og det er egentlig et tegn på, at du lærer noget. Måske jeg har turde at gå mere ud af min komfortzone, fordi jeg har begået de der små fejl, der har gjort, at jeg har lært af dem. Så har jeg tænkt: ’Jamen, det var da egentlig ikke så skidt. Lad mig prøve lidt igen’. Så prøv stille og roligt i det små. Det hele kommer ikke på en gang. Jeg har taget en masse små skridt for at komme hertil.

Det er jo heller ikke sådan, at jeg har planlagt det hele fra starten. Det kan man sagtens sige, når man tænker tilbage og ’connecter the dots’ og alle de her ting. Men i momentet har der også været rigtig meget frustration. Jeg har brugt rigtig meget tid på at sidde og overveje og spekulere på, ’hvordan gør jeg?’, ’Er det det rigtige?’, og ’Er jeg på rette vej?’ og sådan nogle ting. Der har været masser frustration og usikkerhed. Jeg har også mange gange tænkt: ’Åh, hvorfor gjorde jeg det?’. Jeg synes, jeg kan se tilbage og tænke, at jeg har taget en masse valg, der har givet mig nogle fede muligheder. Jeg har også taget en masse fravalg. Når man rejser rundt, så har man jo ikke de samme tætte venskaber til sine gamle kammerater og sådan nogle ting. Men jeg kan jo godt se, når jeg er kommet tilbage, så er der jo mange af dem, der har været der endnu, og det er super fedt at være sammen med dem. Så man skal måske ikke være så bange for at gå glip af ting, men have en nysgerrighed på, hvad der sker alle mulige steder. Nu er jeg jo hjemme igen, og jeg har et fast job. Så jeg er da glad for, at jeg har været ude og opleve alle mulige ting. Så vær nysgerrig. Gå ud og vær optimistisk. Tro du kan. Så skal det nok gå. Men hvis det så ikke går, så snak med din familie og dit netværk og dine venner. Find en mentor på IBOS. Det er en helt unik mulighed. Fordi det er svært for folk at finde en ordentlig mentor. Men for os svagtseende kan vi gå ind og se en liste over de forskellige mentorer, der frivilligt har skrevet sig op der. Jeg har også brugt det meget mere siden. Nu har jeg en mentor, der hedder Amos Miller i USA, der sidder ret højt på strå inden for Microsoft Research og sådan nogen ting. Jeg fik mentorrelationer tidligt igennem IBOS, og så er jeg blevet inspireret på den måde og har udvidet det til andre. Jeg må også sige, at mine forældre, især min far, helt sikkert også har været en god sparringspartner. Han har været god til at sige: ’Kom nu ud og få oplevet noget, når du er ung’.

Så jeg vil gerne sige til de unge mennesker, der hører det her, at hvis I ikke allerede har personer i jeres liv, som pusher jer ud, så prøv at finde en mentor. Men hør også noget lydbog og nogen podcasts, kom lidt ud af dine vante omgivelser for at se, hvor stor verden er. Og til voksne, der måske hører det her, så tror jeg, at det er vigtigt, at du som forælder til en med synshandicap, er optimistisk. Hav tiltro til, at de kan nogen ting. Måske mere end de selv tror og måske også mere, end hvad du egentlig selv tror. Selvom du er i tvivl og ikke ved det og er bange og sådan noget, jamen, så over for dit barn i hvert fald, fremstå som om, du har tiltro til, at de godt kan og kan mere, end du og de måske selv tror. [Frederik griner]. Det har min far altid gjort, og han har virkeligt pushet mig til at komme ud og gøre mange af de her ting. Og der har jeg nogen gange i situationen tænkt: ’Uh, det er alt for meget’. Men så finder du dig lige pludselig til rette i det. Og nu er jeg lidt mere selvkørende, fordi jeg ligesom har fået det skub. Men det her med tiltro, og hvis der er et eller andet der går galt, at man så også har nogen at ringe til og få noget opbakning fra, det er super vigtigt.

[Lyd: fuglekvidder i baggrunden]

Studievært: Udover dette så har det været vigtigt for Frederik at vælge et studie, hvor der var mulighed for praktik, så han kunne få noget erhvervserfaring. For han havde ikke overskud til at tage et studiejob, mens han studerede. Samtidig synes han, det var for usikkert i forhold til handicaptillæg. Derfor brugte han tid på at være med i forskellige studiegrupper og andre sociale og faglige miljøer, hvor han kunne skabe sige et netværk. Aktiviteter, der ser godt ud på cv’et.­­ Frederik startede med at søge job i god tid – allerede inden hans studie var færdigt. Han søgte blandt andet hos forskellige startups, hos Google og Microsoft. Han har en business-profil, men ville gerne kombinere med noget teknisk.

Frederik: Jeg prøvede lidt at pitche til startups, men når man er så få i en virksomhed, som man er i en startup, og det bare skal gå så hurtigt, så har man tit ikke mulighed for at oplære folk. Så bliver folk bare nødt til at gøre det, de er gode til. Og det var meget Business Development og sådan nogle roller der.

Så fik jeg at vide af Microsoft, at jeg skulle til samtale. Jeg synes, den første samtale gik godt, men jeg fik et afslag. De troede åbenbart, at jeg havde læst en NBA. Så der var hele tiden ups and downs. Og det endte med, at jeg så fik et interview kl. 4 om morgenen dagen efter, jeg var færdig med min sidste eksamen. Så det var noget med hurtigt ud at fejre det lidt, så hjem og i seng og så op kl. halv fire eller sådan noget, så man kunne være klar kl. 4. Jeg var på Skype ovre fra L.A., og de sad her i København. Der gik en uges tid, hvor jeg ventede spændt. Jeg havde en rigtig god fornemmelse. Men det var en meget salgsorienteret stilling, og jeg havde ikke særlig meget salgserfaring, så jeg fik afslag. Så tænkte jeg: ’Nå okay, så var det ligesom ikke det’. Så kontaktede Microsoft mig igen. De ville gerne have mig til et andet interview. Og efter samtalen var jeg så i Schweiz på en konference, og der blev jeg så ringet op af Microsoft. De tilbød, at jeg kunne få noget mere teknisk indsigt.

Da jeg så startede her i september, havde jeg rigtig mange forventninger. Det fede ved at starte var, at der var rigtig mange nye, der startede samtidig. Vi startede otte aspire graduates. Jeg er også en del af aspire graduate-programmet, som er et toårigt early career-program hos Microsoft. Og det fede var at se de andre syv, som bare var super, super seje. Det har været rigtig fedt at starte med nogen.

Der var bygget nogle gode strukturer op, men det var alligevel rigtigt svært for mig som svagtseende at komme ind i rollen. Jeg tror ikke, at jeg havde forklaret mit synshandicap tydeligt nok, og de havde måske ikke helt forstået konsekvenserne af at have et synshandicap. Så det var meget med at finde ud af denne her store maskine. Min manager kalder det ’riding the monster’. Denne her store maskine – hvordan navigerer man som synshandicappet? Og det var en rigtig svær start. Det var faktisk en rigtig, rigtig svær start. Og jeg kunne se, hvordan mange af de andre begyndte at falde til, og jeg synes ikke, at jeg ligesom kom ind i det. Jeg fik sådan en rigtig fed Surface-computer. Den var rigtig fed, men jeg vidste ikke, hvordan man skulle bruge den, fordi jeg havde brugt Mac i så lang tid. Og der var ikke rigtig nogen, der kunne hjælpe mig så meget, selvom alle gerne ville mig det bedste og gerne ville hjælpe. Men de kender jo ikke til mine udfordringer. Det er jo sådan det er, når man har et handicap. Der er jo ikke sådan en onesize, fit all. Man skal ligesom finde sine egne løsninger. Jeg vidste ikke, hvad løsningerne var. De spurgte mig om, hvad de kunne gøre for at hjælpe mig. Men jeg vidste det ikke. Vi var nødt til at prøve os frem. Efter cirka to uger valgte jeg så at gå tilbage til Mac. Det er ligesom min ’safe harbor’. Og det var egentlig en god beslutning, så nu kører jeg Mac, og den er enrolled, og det kører bare. Så var det på plads. Så kunne jeg begynde at kaste mig over nogen af alle de andre udfordringer, der er, når man starter i en ny virksomhed.

Det var også en travl periode, hvor jeg var to uger i Seattle til noget teknisk træning og begyndte at komme ud og opleve huset og de opgaver, der var. Og jeg var en uge i Wien til Sales Training. Det er jo bare en tid, hvor der sker så mange ting. Det er anstrengende, især når man ikke ved, hvordan man skal løse sine opgaver i forhold til ens syn. Jeg må sige, at min manager har været en kæmpe hjælp i den her proces. Og de andre graduates har været rigtig gode at sparre med. Jeg er i et rigtig fedt team, hvor vi er seks fede og mega hjælpsomme team members. Så jeg har haft nogle gode omgivelser. Og IT ville også rigtig gerne hjælpe, ligesom HR gerne ville hjælpe. Udfordringen har været at få koordineret alle de her ting, og der må man selv være drivkraften. Det er man nødt til at være. For der er ikke nogen andre, der gør det for en. Det har været svært, det her med at være ny. Man føler ikke rigtig, at man har bevist sig selv endnu, og samtidig er man nødt til at spørge om hjælp og ressourcer. De har købt en kæmpe stor skærm til mig og sådan nogen ting. Det der med at de skal investere i mig, selvom jeg ikke har bevist noget endnu, det har været svært. Men jeg er heldig at være på en arbejdsplads, hvor de gerne vil investere i de forskellige ting, jeg har brug for, og jeg synes nu, efter et halvt år, [Frederik griner] at jeg er ved at falde til.

Studievært: Frederik G. fik mulighed for at fortælle sine kollegaer om synsnedsættelsen. Det vil han anbefale alle at gøre.

Frederik: Noget, der skete her for en måned siden, var, at jeg præsenterede min øjensygdom for det store team. Vi er måske 50. Jeg havde 20 minutter til at præsentere det og fortælle om det og til at tage imod spørgsmål, sådan i åbent fora. Det var mega fedt. Det er noget, jeg faktisk vil anbefale alle. Og det helt sikkert også noget, jeg vil gøre meget hurtigere i mit næste job. Det der med at fortælle, at jeg er ny her, og jeg kommer til at gøre tingene anderledes. Det er rigtig vigtigt for mig at få fortalt det.

Studievært: Frederik er glad for de beslutninger, han har truffet på sin vej. Og glad for, at han har taget en uddannelse.

Frederik: Det er da fedt at være på en arbejdsplads, hvor du kan bidrage med noget, og hvor du føler dig værdsat. Og du kan ligesom selv være herre over, hvordan din fremtid skal udvikle sig, hvis du har en god uddannelse. Det giver nogle fede muligheder.

Derudover vil jeg også gerne opfordre unge til at tænke over, at de kan være et forbillede for andre unge.

Jeg siger det også til min lillesøster, som er 15 nu, men jeg synes måske især, det er vigtigt i forhold til folk med et synshandicap eller et andet handicap. Hvis du gør det godt, og hvis du giver den ekstra gas, så kan du være en kæmpe inspiration for andre. Og der synes jeg, at vi har et fælles ansvar, som handicappede og som synshandicappede, om at dele de her succeshistorier. Vi skal stå sammen om det og hjælpe hinanden igennem det, men også hjælpe hinanden med at fejre hinanden for, hvad vi har opnået. Vi skal vise andre, som måske føler, de ikke kan noget, eller ikke ved hvordan og hvorledes, at selvom de ikke har så meget tiltro til dem selv, så er der rigtig mange derude, der har rigtig meget tiltro til dem. Bare fordi du har et synshandicap eller et andet handicap, så betyder det ikke, at du ikke kan være en kæmpe værdi og bidrage utrolig meget til samfundet. Så det håber jeg kan motivere folk med handicap til virkelig at give den en skalle. Det er fedt. Ha’ det sjovt med det. Det er også vigtigt.

[Lyd: fuglekvidder i baggrunden]

Studievært: Det var Frederik Gyllings historie. Tak fordi du lyttede med. Vi har flere podcasts på hjemmesiden: ibos.dk/podcast.

Husk IBOS har studievejledere, der kan hjælpe dig, hvis du drømmer om at tage en uddannelse. Kontakt IBOS på 39 45 25 45.

[Lyd: IBOS-jingle]